“3 หุ้นเดินเรือ” แล่นฉิว เก็งกำไรครึ่งปีหลังโต ตามทิศทางดัชนี BDI พุ่ง 3,600 จุด
PSL-TTA-RCL ราคาดีดขึ้น! รับแรงเก็งกำไรผลประกอบการไตรมาส 3-4 ของปีนี้โตต่อเนื่อง ตามทิศทางดัชนี  BDI ปรับตัวขึ้นสูงกว่า 3,600 จุด ด้วยเหตุจากสถานการณ์การระบาดโควิดที่กลับมาอีกครั้งทำให้การขนส่งถูกล็อก
10 ก.ย. 2564

ผู้สื่อข่าวรายงานว่าวันนี้ (10 ก.ย. 2564) ราคากลุ่มเดินเรือปรับขึ้นตามการเก็งกำไรผลประกอบการหลังดัชนี BDI ขึ้นสูงกว่า 3,600 จุด นำโดยราคาหุ้น บริษัท พรีเชียส ชิพปิ้ง จำกัด (มหาชน) หรือ PSL ณ เวลา 11.25 น. อยู่ที่ระดับ 22.00 บาท เพิ่มขึ้น 0.80 บาท หรือ 3.77% โดยทำจุดสูงสุดที่ 22.40 บาท และทำจุดต่ำสุดที่ 21.60 บาท ด้วยมูลค่าการซื้อขาย 444.47 ล้านบาท
ขณะเดียวกันราคาหุ้นบริษัท โทรีเซนไทย เอเยนต์ซีส์ จำกัด (มหาชน) หรือ TTA ณ เวลา 11.25 น. อยู่ที่ระดับ 15.50บาท เพิ่มขึ้น 0.40 บาท หรือ 2.65% โดยทำจุดสูงสุดที่ 15.70 บาท และทำจุดต่ำสุดที่ 15.40 บาท ด้วยมูลค่าการซื้อขาย 210.25 ล้านบาท
ส่วนราคาหุ้น บริษัท อาร์ ซี แอล จำกัด (มหาชน) หรือ RCL ณ เวลา 11.25 น. อยู่ที่ระดับ 57.25 บาท เพิ่มขึ้น 1.00 บาท หรือ 1.78% โดยทำจุดสูงสุดที่ 57.50 บาท และทำจุดต่ำสุดที่ 56.75 บาท ด้วยมูลค่าการซื้อขาย 132.53 ล้านบาท
ด้านนายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า กลุ่มเดินเรือที่ปรับตัวขึ้นมาวันนี้จากการเก็งกำไรผลประกอบการในไตรมาส 3 และไตรมาส 4 ของปี 2564 ที่คาดว่าจะดีต่อเนื่อง จากดัชนี  Baltic dry index (BDI) ปรับตัวขึ้นต่อเนื่อง เนื่องจากสถานการณ์การระบาดโควิด-19 ที่กลับมาอีกครั้ง ทำให้การขนส่งถูกล็อก
อย่างไรก็ตามก็ต้องติดตามดัชนี BDI ที่วันนี้ขึ้นไปกว่า 3,600 จุด แต่หากมีการปรับตัวลงก็อาจกระทบกำไรได้
สำหรับรายงานดัชนีค่าระวางเรือ (BDI) ปิดทำการวันล่าสุดที่  3,643 จุด เพิ่มขึ้น 0.69% โดยดัชนีค่าระวางเรือใหญ่มาก(Capesize) เพิ่มขึ้น 1.56%, ดัชนีค่าระวางเรือใหญ่ (Panamax) เพิ่มขึ้น 1.10%, ขณะที่ค่าระวางเรือกลาง (Supramax) ลดลง 1.02%